Three econometric essays in stocks and commodity markets
Authors: Μπαμπίνας Γεώργιος 
Published: September 2021

Η παρούσα διδακτορική διατριβή αποτελείται από τρεις οικονομετρικές εργασίες σχετικά με τις αγορές μετοχών και εμπορευμάτων, οι οποίες ανήκουν γενικά στο πεδίο της Μακροοικονομετρίας και της Χρηματοοινονομικής οικονομετρίας. Οι δύο πρώτες εργασίες εξετάζουν την ικανότητα των μετοχών και του χρυσού να αντισταθμίζουν τις κινήσεις του πληθωρισμού μακροχρόνια, και η τρίτη εργασία εξετάζει την σταθερή καθώς και την χρονικά μεταβαλλόμενη σχέση αιτιότητας ανάμεσα σε δύο κύριες αγορές εμπορευμάτων γύρω από την πρόσφατη χρηματοπιστωτική κρίση. Το πρώτο κεφάλαιο της διατριβής διερευνά την μακροχρόνια αντισταθμιστική ικανότητα των μεμονωμένων μετοχών του γενικού δείκτη S&P500 έναντι των κινήσεων του πληθωρισμού. Συγκεκριμένα κατασκευάζουμε χαρτοφυλάκια εντός και εκτός δείγματος βασισμένα στα μακροχρόνια βήτα των μετοχών έναντι του γενικού δείκτη τιμών. Τα αποτελέσματα δείχνουν ότι εντός δείγματος τα χαρτοφυλάκια των μετοχών με τα υψηλότερα βήτα παρουσιάζουν ανώτερη αντισταθμιστική ιδιότητα. Παρόμοια αποτελέσματα βρίσκουμε και για τα χαρτοφυλάκια εκτός δείγματος για περιόδους εξισορρόπησης από ένα έως τέσσερα χρόνια. Οι μετοχές που κινούνται πάνω από τον πληθωρισμό ανήκουν κυρίως στον τομέα της Ενέργειας και τον τομέα της Βιομηχανίας.Το δεύτερο κεφάλαιο μελετά τον ιστορικό ρόλο δύο πολύτιμων μετάλλων, χρυσού και ασημιού, ως αντισταθμιστές εναλλακτικών μορφών πληθωρισμού (βασικού, αναμενόμενου, κεντρικού). Χρησιμοποιούμε μια δειγματική περίοδο πάνω από 200 χρόνια για τις Ηνωμένες Πολιτείες και το Ηνωμένο Βασίλειο. Για την εμπειρική ανάλυση χρησιμοποιούμε τόσο σταθερές όσο και μεταβαλλόμενες μεθόδους συνολοκλήρωσης. Βρίσκουμε ότι ο χρυσός μπορεί να αντισταθμίσει πλήρως τις εναλλακτικές μορφές πληθωρισμού μακροχρόνια. Αυτή η ικανότητα του χρυσού είναι πιο δυνατή όταν επιτρέπουμε τα μακροχρόνια δυναμικά να μεταβάλλονται στον χρόνο. Περισσότερη σταθερότητα βρίσκουμε για την σχέση χρυσού και αναμενόμενου πληθωρισμού τις τελευταίες δεκαετίες. Η αντισταθμιστική ικανότητα του χρυσού είναι υψηλότερη στις Ηνωμένες Πολιτείες σε σχέση με το Ηνωμένο Βασίλειο. Το ασήμι δεν δείχνει σταθερή σχέση συνολοκλήρωσης με τον γενικό δείκτη τιμών ωστόσο ενδείξεις προκύπτουν για σχέση χρονικά μεταβαλλόμενης συνολοκλήρωσης. Το τελευταίο κεφάλαιο της διατριβής μου έχει σαν στόχο την εμπειρική διερεύνηση γραμμικών, μη γραμμικών και χρονικά μεταβαλλόμενων σχέσεων αιτιότητας ανάμεσα στις αγορές χρυσού και πετρελαίου κατά την περίοδο πριν και μετά την πρόσφατη χρηματοπιστωτική κρίση. Τα αποτελέσματα δείχνουν ότι πριν την κρίση η σχέση αιτιότητας είναι γραμμική και μονόδρομη, από το πετρέλαιο στον χρυσό. Μετά την κρίση η σχέση γίνεται αμφίδρομη και μη γραμμική, με την διάχυση της μεταβλητότητας ανάμεσα στις δύο αγορές να προκύπτει σαν την πιο πιθανή αιτία της μη γραμμικότητας. Η δυναμική ανάλυση αιτιότητας αποκαλύπτει ότι η σχέση αιτιότητας από τον χρυσό προς το πετρέλαιο είναι εξαρτώμενη από τον χρόνο και η πιθανότητα απόρριψης της μηδενικής υπόθεσης αυξάνεται κυρίως κατά την περίοδο μετά την κρίση. Επίσης η ανάλυση probit μας έδειξε ότι η πιθανότητα του χρυσού να αιτιάζει κατά Granger το πετρέλαιο αυξήθηκε κατά 30% βραχυχρόνια κατά την πρόσφατη χρηματοπιστωτική κρίση.